b'\n_START_ARTICLE_\nSARS\n_START_PARAGRAPH_\nSARS (sindrom akutne respiratorne stiske) je resna respiratorna bolezen, ki jo povzro\xc4\x8da koronavirus. Gre za atipi\xc4\x8dno plju\xc4\x8dnico, ki so jo prvi\xc4\x8d opazili novembra 2002 v kitajski provinci Guangdong. V \xc4\x8dasu do julija 2003 je grozila pandemija; po znanih podatkih se je oku\xc5\xbeilo 8.096 ljudi, od tega je bilo 774 smrtnih primerov._NEWLINE_Maja 2005 je Svetovna zdravstvena organizacija objavila, da je bolezen iztrebljena \xe2\x80\x93 to je \xc5\xa1ele druga bolezen, ki je dobila tak\xc5\xa1no oznako, prve so bile \xc4\x8drne koze. Odtlej niso zaznali nobene oku\xc5\xbebe niti niso odkrili virusa kjer koli izven laboratorijev._NEWLINE_Smrtnost oku\xc5\xbebe je pri bolnikih, mlaj\xc5\xa1ih od 24 let, zna\xc5\xa1ala 1 odstotek, pri bolnikih, starih 25\xe2\x80\x9345 let 6 odstotkov, pri starih 45\xe2\x80\x9364 let 15 odstotkov, pri starej\xc5\xa1ih od 65 let pa kar ve\xc4\x8d kot 50 odstotkov.\n_START_SECTION_\nPovzro\xc4\x8ditelj\n_START_PARAGRAPH_\nNavadno povzro\xc4\x8dajo atipi\xc4\x8dne plju\xc4\x8dnice bakterije, kot so klamidije, mikoplazme in legionele, vendar pri bolnikih s SARS-om teh bakterij niso odkrili. Bolezen se tudi ni odzivala na zdravljenje z antibiotiki. Zatorej so se pojavile domneve, da je povzro\xc4\x8ditelj virus. Sprva so menili, da je povzto\xc4\x8ditelj paramiksovirus, 26. marca 2003 pa so se pojavili mo\xc4\x8dnej\xc5\xa1i sumi, da gre za koronavirus. Virus so kot nov tip koronavirusov hkrati identificirali na hongkon\xc5\xa1ki univerzi, hambur\xc5\xa1kem in\xc5\xa1titutu Bernhard-Nocht-Institut in v atlantskem Centru za nadzor bolezni. Na podlagi virusovega genoma obstajata teoriji, da je nov virus nastal bodisi z mutacijo ali pa je \xc5\xbee obstoje\xc4\x8d virus presko\xc4\x8dil iz neke \xc5\xbeivalske vrste tudi na \xc4\x8dloveka. Virusov genom je uspelo de\xc5\xa1ifrirati kanadskim raziskovalcem._NEWLINE_Nekateri strokovnjaki menijo, da predstavlja \xc5\xbeari\xc5\xa1\xc4\x8de virusov dolo\xc4\x8dena redka \xc5\xbeivalska vrsta, ki \xc5\xbeivi na jugu Kitajske in ki jo tam u\xc5\xbeivajo kot delikateso. Ugotovili so tudi, da lahko imajo kot vektorji oku\xc5\xbebe pomembno vlogo \xc5\xa1\xc4\x8durki. _NEWLINE_Septembra 2005 je \xc5\xa1tudija na \xc5\xa1tevilnih divjih \xc5\xbeivalih \xc5\xa1ir\xc5\xa1ega hongkon\xc5\xa1kega obmo\xc4\x8dja pokazala, da virus prena\xc5\xa1ajo tudi netopirji Rhinopholus sinicus. V kar 40 odstotkih primerov so bili omenjeni netopirji oku\xc5\xbeeni s koronavirusi, ki so genetsko zelo podobni virusom, odkritih pri bolnikih s SARS-om. Vendar netopirji niso kazali nobenih bolezenskih znakov. _NEWLINE_Dokon\xc4\x8dnih dokazov o naravnem rezervoarju virusov \xc5\xa1e ni.\n_START_SECTION_\nZdravljenje\n_START_PARAGRAPH_\nKer so povzro\xc4\x8ditelji virusi, antibiotiki niso u\xc4\x8dinkoviti. Zato so simptome laj\xc5\xa1ali zlasti z antipiretiki, dovajanjem kisika ter umetno ventilacijo._NEWLINE_Bolnike je treba izolirati._NEWLINE_Strokovnjaki so presku\xc5\xa1ali u\xc4\x8dinkovitost zdravil proti aidsu, hepatitisu, gripi in drugih protivirusnih zdravil._NEWLINE_Leta 2006 so s sistemati\xc4\x8dnim pregledom vseh \xc5\xa1tudij, izvedenih leta 2003 med epidemijo, ugotovili, da ni nobenih dokazov o u\xc4\x8dinkovitosti protivirusnih zdravil, steroidov in drugih zdravil._NEWLINE_Najpogosteje uporabljena zdravila pri bolnikih so bili kortikosteroidi in ribavarin, vendar brez dokazane u\xc4\x8dinkovitosti.'